Na temelju članka 20. stavak 3. Zakona o zaštiti prijavitelja nepravilnosti („Narodne novine“ broj 46/22), članka 48. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12 , 19/13-pročišćeni tekst 137/15-ispravak, 123/17, 98/19 i 144/20), članka 22. Pravilnika o postupku unutarnjeg prijavljivanja nepravilnosti i postupku imenovanja povjerljive osobe i njezina zamjenika u Zagrebačkoj županiji KLASA:024-05/22-02/32;URBROJ:238-03-22-04 od 20. lipnja 2022. godine a u svezi s člankom 7. stavkom 4. Pravilnika o postupanju i izvještavanju o nepravilnostima u upravljanju sredstvima institucija u javnom sektoru („Narodne novine“ broj 78/20) , članka 40. stavka 3. Statuta Zagrebačke županije („Glasnik Zagrebačke županije“ broj 17/09, 31/09, 4/13, 6/13-pročišćeni tekst, 5/18, 14/18 ,18/18- pročišćeni tekst, 3/20 , 23/20, 6/21 i 10/21 – pročišćeni tekst ) i članka 21. Poslovnika o načinu rada Župana Zagrebačke županije („Glasnik Zagrebačke županije“ broj 26/09, 1/11, 31-II/13 i 20/17) Župan Zagrebačke županije dana 25. srpnja 2022. godine donosi

**O D L U K U**

**O IMENOVANJU POVJERLJIVE OSOBE ZA UNUTARNJE PRIJAVLJIVANJE NEPRAVILNOSTI I NJEZINA ZAMJENIKA**

Članak 1.

Ovom Odlukom se za povjerljivu osobu za unutarnje prijavljivanje nepravilnosti u Zagrebačkoj županiji imenuje Dubravka Kravos, voditeljica Odsjeka za gospodarski razvoj u Upravnom odjelu za gospodarstvo i fondove Europske unije, tel: 6009-476; email: d.kravos@zagrebacka-zupanija.hr

Za zamjenika povjerljive osobe za unutarnje prijavljivanje nepravilnosti u Zagrebačkoj županiji imenuje se Marija Makarić, savjetnica za protokol u Uredu Župana Zagrebačke županije, tel:6009-435; email: m.makaric@zagrebacka-zupanija.hr

Imenovana osoba za unutarnje prijavljivanje nepravilnosti u Zagrebačkoj županiji je ujedno i osoba za nepravilnosti u skladu sa zakonom kojim je uređen sustav unutarnjih kontrola u javnom sektoru Republike Hrvatske i važećim pravilnikom.

Članak 2.

Povjerljiva osoba i njezin zamjenik imenuju se na prijedlog Župana obzirom da nije zaprimljen niti jedan prijedlog za imenovanje upućen od strane radničkog vijeća odnosno sindikalnog povjerenika koji je preuzeo prava i obveze radničkog vijeća a ni od strane službenika i namještenika Zagrebačke županije, u roku koji je propisan Pozivom za dostavu prijedloga za imenovanje.

Članak 3.

Povjerljiva osoba i zamjenik povjerljive osobe imenuju se uz njihovu pisanu suglasnost.

Članak 5.

Povjerljiva osoba i zamjenik povjerljive osobe obavljat će sve poslove predviđene Zakonom o zaštiti prijavitelja nepravilnosti i Pravilnikom o postupku unutarnjeg prijavljivanja nepravilnosti i imenovanju povjerljive osobe.

Povjerljiva osoba kao osoba za nepravilnosti u skladu sa zakonom kojim je uređen sustav

unutarnjih kontrola u javnom sektoru Republike Hrvatske i Pravilnikom o postupanju i izvještavanju o nepravilnostima u upravljanju sredstvima institucija u javnom sektoru obvezna je:

1. za svaku zaprimljenu prijavu o nepravilnostima popuniti obrazac Podaci o prijavljenoj nepravilnosti
2. obavijestiti odgovornu osobu o zaprimljenoj prijavi nepravilnosti
3. procijeniti osnovanost zaprimljene prijave o nepravilnostima, pri čemu, na temelju naloga odgovorne osobe može tražiti objašnjenja, smjernice ili stručno mišljenje ustrojstvenih jedinica unutar institucije ili institucije iz nadležnosti
4. odrediti vrstu nepravilnosti koristeći klasifikaciju nepravilnosti u skladu s odredbama Pravilnika
5. predložiti odgovornoj osobi poduzimanje odgovarajućih mjera i aktivnosti za otklanjanje nepravilnosti
6. pratiti tijek postupanja po utvrđenim nepravilnostima
7. pripremiti godišnje objedinjeno izvješće o nepravilnostima

 Također povjerljiva osoba kao osoba za nepravilnosti pruža stručnu pomoć institucijama iz nadležnosti u postupku utvrđivanja nepravilnosti i predlaganja mjera i aktivnosti za njihovo otklanjanje.

Članak 6.

Ovom odlukom stavlja se van snage Odluka o imenovanju povjerljive osobe KLASA:022-01/21-01/10;URBROJ:238/1-03-21-04 od 9. veljače 2021. godine.

 Članak 7.

Ova odluka stupa na snagu danom donošenja i vrijedi do opoziva ili izmjene te će se objaviti na službenoj internet stranici Zagrebačke županije.

KLASA: 024-05/22-02/39

URBROJ: 238-03-22-15

Zagreb, 25. srpnja 2022.

#### **Župan**

mr.sc. Stjepan Kožić, dipl. ing.